Document ID: 32008D0316

DECIZIA COMISIEI
din 31 martie 2008
privind deschiderea unei anchete în temeiul articolului 18 alineatul (2) din Regulamentul (CE) nr. 980/2005 al Consiliului cu privire la libertatea sindicală și protecția dreptului sindical în El Salvador
(2008/316/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 980/2005 al Consiliului din 27 iunie 2005 de aplicare a unui sistem de preferințe tarifare generalizate (1), în special articolul 18 alineatul (2),
după consultarea Comitetului pentru preferințe generalizate,
întrucât:
(1)
Comisia a primit informații potrivit cărora Curtea Supremă din El Salvador, prin decizia sa din 28 octombrie 2007 în cauzele 63-2007 și 69-2007, a declarat că anumite dispoziții din Convenția Organizației Internaționale a Muncii nr. 87 privind libertatea sindicală și protecția dreptului sindical sunt incompatibile cu articolul 47 din Constituția Republicii El Salvador.
(2)
Articolul 16 alineatul (2) din Regulamentul (CE) nr. 980/2005 prevede retragerea temporară a regimului special de încurajare menționat în secțiunea 2 capitolul II din respectivul regulament, în special în cazul în care legislația națională nu mai integrează convențiile menționate în anexa III la respectivul regulament care au fost ratificate în vederea îndeplinirii cerințelor prevăzute la articolul 9 alineatele (1) și (2) sau daca legislația în cauză nu este efectiv pusă în aplicare.
(3)
Convenția Organizației Internaționale a Muncii nr. 87 privind libertatea sindicală și protecția dreptului sindical este enumerată în anexa III partea A punctul 14 din Regulamentul (CE) nr. 980/2005.
(4)
Comisia a realizat o investigare preliminară a deciziei Curții Supreme din El Salvador în cauzele 63-2007 și 69-2007, constatând că este necesară o analiză mai aprofundată asupra efectelor juridice ale deciziei în cauză pentru a stabili dacă acestea justifică o retragere temporară a regimului special de încurajare. Prin urmare, Comisia consideră că există suficiente motive care justifică deschiderea unei anchete.
(5)
Comitetul pentru preferințe generalizate a fost consultat la 3 martie 2008,
DECIDE:
Articol unic
Comisia deschide o anchetă pentru a stabili dacă legislația națională a Republicii El Salvador nu mai integrează Convenția Organizației Internaționale a Muncii nr. 87 privind libertatea sindicală și protecția dreptului sindical sau dacă legislația în cauză nu este efectiv pusă în aplicare.
Adoptată la Bruxelles, 31 martie 2008.

Labels: 18
13
5
11